**INDOKOLÁS**

**Szombathely Megyei Jogú Város Önkormányzatának Szervezeti és Működési Szabályzatáról szóló önkormányzati rendelethez**

Az Alaptörvény 32. cikk (1) bekezdés d) pontja alapján a helyi önkormányzat a helyi közügyek intézése körében törvény keretei között meghatározza szervezeti és működési rendjét.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése szerint a képviselő-testület az alakuló vagy az azt követő ülésen e törvény szabályai szerint megalkotja, vagy felülvizsgálja szervezeti és működési szabályzatáról szóló rendeletét.

Szombathely Megyei Jogú Város Önkormányzatának Közgyűlése az alakuló ülésén, az Alaptörvényben meghatározott eredeti jogalkotói hatáskörében az Mötv.-ben foglalt választási lehetősége alapján – figyelembe véve a módosítani kívánt rendelkezések számát – új szervezeti és működési szabályzatról szóló rendelet megalkotása mellett döntött.

**1. §**

Az Mötv. 53. § (1) bekezdés a) pontjában foglaltak alapján az önkormányzat hivatalos megnevezéséről és székhelyéről a szervezeti és működési szabályzatról szóló rendeletben kell rendelkezni. Az Mötv. 84. § (2) bekezdése alapján pedig a polgármesteri hivatal hivatalos elnevezését is az SZMSZ-ben kell feltünteti. Ezeket rögzítik a tervezet első rendelkezései.

**2. §**

Az Alaptörvény 32. cikk (1) bekezdés i) pontja értelmében a helyi önkormányzat a helyi közügyek intézése körében törvény keretei között önkormányzati jelképeket alkothat. E felhatalmazás alapján a tervezet 2. §-a önkormányzati jelképként deklarálja a címert, a zászlót és a polgármesteri láncot, mint kötelezően használandó jelképeket, valamint a polgármesteri címert és a Szent Márton zászlót, mint polgármesteri rendelkezés alapján használható önkormányzati jelképeket.

**3. §**

A szintén önkormányzati jelképként rögzített pecsét használatának rendjét rögzíti.

**4. §**

Az Önkormányzat, a tisztségviselők és a Polgármesteri Hivatal hivatalos pecsétjét, nyilvántartásukat, használatuk rendjét szabályozza.

**5. §**

Az Alaptörvény 32. cikk (1) bekezdés i) pontja felhatalmazást ad a helyi önkormányzatoknak arra is, hogy helyi kitüntetéseket és elismerő címeket alapítsanak. Tekintettel arra, hogy erre vonatkozóan a Közgyűlés önálló rendeletet alkotott, ezért a tervezet csupán utal a rendeletre.

**6. §**

Az Önkormányzat megalakulásától fogva széles körű testvérvárosi kapcsolatokat alakít ki és tart fenn. E tény deklarálása mellett ezen § a polgármester számára kötelezettségként írja elő, hogy a testvérvárosi kapcsolatok működtetése és szervezése tárgyában végzett munkájáról minden évben egy alkalommal számoljon be az illetékes bizottságnak.

**7. §**

Az Mötv. 41. § (4) bekezdése felhatalmazást ad arra, hogy a képviselő-testület – a kizárólagos hatáskörébe utaltakon kívül – hatásköreit egyes szerveire átruházza. E joggal élve a Közgyűlés számos hatáskörét átruházta, amelyről egyrészről az SZMSZ, másrészről az egyes önkormányzati rendeletek rendelkeznek. A tervezet rögzíti ezt a tényt, valamint – az Mötv. 53. § (1) bekezdés j) pontjában foglalt felhatalmazás alapján – deklarálja az Önkormányzat részvételével működő társulást, mint az önkormányzat szervét és feladatait.

**8. §**

Az alakuló ülést az Mötv. 43. § (2) bekezdése alapján a polgármester hívja össze és vezeti. Az alakuló ülés részét képező választásról szóló tájékoztató és az Mötv. 28. § (2) bekezdésében és 63. §-ában előírt eskütételi kötelezettségek teljesítésének szabályait rögzíti a tervezet.

**9. §**

Az Mötv. 74. § (1) bekezdése értelmében a képviselő-testület a polgármester helyettesítésére, munkájának segítésére akár több alpolgármestert is választhat. A tervezet rögzíti, hogy 3 alpolgármester kerül megválasztásra. Az Mötv. fent hivatkozott bekezdése értelmében az alpolgármesterek megválasztására titkos szavazást kell tartani. Ennek részletes eljárási szabályait rögzíti ezen §.

**10-11. §**

Az Mötv. 53. § (1) bekezdése alapján a képviselő-testület meghatározza a működésének részletes szabályait. Ennek keretében a tervezet ezekben a §-okban meghatározza, kik tehetnek előterjesztést, szabályozza, melyik bizottságoknak kell megtárgyalnia azokat. Az Mötv. 59. § (2) bekezdésében foglaltak alapján rögzíti, hogy melyek azok az előterjesztések, amelyeket a bizottság nyújt be a Közgyűlésnek.

Bár az előterjesztéseket mind szóban, mind írásban meg lehet tenni, főszabályként elsősorban az írásba foglalt, e paragrafusokban részletesen szabályozottaknak megfelelő előterjesztéseket kell beterjeszteni az ülésre. Meghatározza az előterjesztések kötelező tartalmi elemeit. A határozati javaslatok és a rendelettervezetek törvényességi vizsgálatát pedig a jegyző feladatává teszi.

A Közgyűlés ülésére való felkészülésre elég időt és a kiszámíthatóságot biztosítja az a szabály, amely szerint a városi képviselő az előterjesztést legkésőbb 72 órával korábban köteles benyújtani.

**12-13. §**

Az ülés kiszámíthatósága érdekében a tervezet kizárólag a polgármester számára teszi lehetővé – indokolt esetben – sürgősségi indítvány megtételét. A nem a polgármester által tett szóbeli előterjesztést pedig szintén ésszerű időbeli és formai korlátokhoz köti.

**14. §**

Az Mötv. 44. §-a értelmében a képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart. A tervezet a minimumként az Mötv. 44. §-ában meghatározott ülést jelöli meg, azzal, hogy azok hónapokon belüli helyét is kijelöli azzal, hogy a polgármester indokolt esetben ettől eltérhet.

**15. §**

Az Mötv. 53. § (1) bekezdésének c) pontja értelmében az SZMSZ-ben kell rendelkezni a Közgyűlés üléseinek összehívásáról. E körben rendelkezik a tervezet a meghívó és az előterjesztések kiküldésének határidejéről.

**16-18. §**

Szintén az Mötv. 53. § (1) bekezdésének c) pontjával, a Közgyűlés ülésének összehívásával kapcsolatban rendelkezik a tervezet a meghívandók köréről, a meghívó tartalmáról, valamint a nyilvánosság biztosítása érdekében a Közgyűlés időpontja, helye és tervezett napirendjei közzétételének módjáról.

**19. §**

Az Mötv. 45. §-a szerint a képviselő-testület ülését a polgármester hívja össze és vezeti, akadályoztatása esetén e hatáskörét az alpolgármester, több alpolgármester esetén a polgármester által kijelölt alpolgármester gyakorolja. A polgármesteri és az alpolgármesteri tisztség egyidejű betöltetlensége, a tartós akadályoztatásuk esetére az SZMSZ-nek kell rendelkeznie a képviselő-testület összehívásának, vezetésének módjáról. E felhatalmazás alapján a tervezet – az eddigi gyakorlatnak megfelelően – a korelnököt jelöli ki.

**20. §**

Az Mötv. 46. § (1) bekezdése alapján fő szabály szerint a Közgyűlés ülései nyilvánosak, és csak a (2) bekezdésben meghatározott esetekben, kivételesen lehet zárt ülést tartani. A nyilvánosságot a tervezet azzal is biztosítja, hogy az ülések a Szombathelyi Televízió, valamint Szombathely Megyei Jogú Város honlapján élő, egyenes adásban is nyomon követhetőek.

**21. §**

Az Mötv. 47. § (1) bekezdése kimondja, a határozatképességet folyamatosan figyelemmel kell kísérni. E törvényi rendelkezésnek megfelelően a tervezet megállapítja azokat az eljárási szabályokat, amelyek e kötelezettség végrehajtását szolgálják. A szabály szerint amennyiben a Közgyűlés határozathozatalkor nem határozatképes, a polgármester a jegyző jelzését követő 15 perc elteltével jogosult a Közgyűlést berekeszteni.

**22-23. §**

A polgármester az Mötv. 65. §-a alapján képviseli a képviselő-testületet. A testület két ülése közötti időszakban számos olyan intézkedésre, döntésre, tárgyalásra és eseményre kerülhet sor, amelyekről a testületet a polgármesternek tisztségviselői beszámoló keretében tájékoztatnia kell.

Régóta hagyomány a szombathelyi Közgyűlésben, hogy a jegyző tájékoztatást ad a lejárt határidejű közgyűlési határozatok végrehajtásáról, valamint a hatósági munkáról és a törvényesség helyzetéről, az időközben hatályba lépett jogszabályok rendelkezéseinek rövid ismertetésével.

A polgármesteri beszámoló és a jegyzői tájékoztatók napirendi sorrendben elfoglalt helyét, illetve a megtárgyalásukra vonatkozó eljárási rendet is rögzítik ezen §-ok.

**24-25. §**

A tervezet tartalmazza a napirendre vonatkozó javaslat megtételére, valamint az ahhoz fűzött módosító javaslatokra vonatkozó rendelkezéseket.

**26. §**

A napirenden nem szereplő, rendkívüli ügyben való felszólalás lehetőségét szabályozza ez a §. A polgármester – az Mötv. 65. §-ában rögzített – ülésvezetői jogkörében jogosult dönteni felszólalási lehetőség biztosításáról.

**27. §**

A Közgyűlés fő szabály szerinti nyilvánossága az állampolgárok részvételi lehetőségét jelenti, de azt nem foglalja magában, hogy a vitába is bekapcsolódjanak, hozzászóljanak. A tervezet azonban meghatározott feltételekkel a polgármester számára lehetővé teszi egyedi döntéssel hozzászólási jogot adni a megjelent és azt igénylő állampolgárnak. Az e §-ban foglalt rendelkezés a szándék bejelentésére, valamint a hozzászólások korlátozására vonatkozó szabályokat is rögzíti.

**28. §**

Az Mötv. 53. § (3) bekezdése alapján az SZMSZ-ben kell meghatározni, mely önszerveződő közösségek képviselőit illeti meg tevékenységi körükben tanácskozási jog a képviselő-testület és bizottsága ülésein. A Közgyűlés a helyi sajátosságok figyelembevételével alakította ki az együttműködés formáit és kereteit, amit a tervezet a korábbi szabályozásnak megfelelően tartalmaz, azzal az eltéréssel, hogy az erre vonatkozó szándékot 72 órával korábban kell bejelenteni.

**29. §**

A napirendek előterjesztőit nevezi meg a rendelkezés.

**30. §**

Az Mötv. 53. § (2) bekezdése értelmében a képviselő-testület érdemi tevékenységének elősegítése érdekében meghatározhatja az egyes napirendek tárgyalására fordítható időkeretet, a hozzászólások maximális időtartamát, korlátozhatja a hozzászólás, indítványozás lehetőségét.

A Közgyűlés gördülékeny munkájának biztosítása érdekében már a kezdetektől fogva olyan szabályokat alkotott, amelyekkel a hozzászólások számának és időtartamának korlátozásával egyrészt elejét kívánta venni a vita indokolatlan elhúzódásának, másrészt ezzel kívánta biztosítani a fegyelmezett, pontos munkavégzést. Ezt a hagyományt őrzi meg a tervezet, azzal a kiegészítéssel, hogy az időkorlátokat a polgármesterre és az alpolgármesterekre nem vonatkoztatja. Ugyanakkor a napirendi pontok felfüggesztését követő későbbi tárgyalása során figyelembe kell venni a képviselők által már felhasznált időkereteket.

**31. §**

Az egyes napirendek feletti vita megnyitásától a vita lezárásáig terjedő időszakban a képviselők, valamint a tanácskozási joggal meghívottak, illetve az ülést vezető polgármester jogosítványait tartalmazza a tervezet ezen rendelkezése. Az ügyrendi kérdés fogalmába tartozik a személyes megszólíttatás esete is.

Az Mötv. 53. § (1) bekezdés k) pontja alapján szabályozásra kerül a jegyző jogszabálysértő működés jelzésére irányuló kötelezettségének egy esete, a módosító, kiegészítő javaslatok törvényessége kapcsán. A polgármester visszautasítja a jelzéssel érintett jogszabálysértő módosító vagy kiegészítő határozati javaslat szavazásra történő feltételét.

**32-33. §**

Az Mötv. 53. § (1) bekezdés f) pontja értelmében az SZMSZ-ben rendelkezni kell a döntéshozatali eljárásról. Itt kerülnek szabályozásra a határozati javaslatok és a rendelettervezetek elfogadására vonatkozó rendelkezések. Ennek az egyik legfontosabb eleme, hogy a vita során az adott napirendi ponthoz fűzött javaslatok, módosító indítványok hogyan kerüljenek megfogalmazásra, szavazásra, illetve, hogy a polgármester, mint az ülés elnöke a szavazás végén megállapítsa és kihirdesse a döntés eredményét. A módosító indítványokat továbbra is a javaslattétel sorrendjében visszafelé haladva kell szavazásra feltenni, azzal az új szabállyal, hogy az egymáshoz kapcsolódó módosító javaslatok esetén a sorrendről a polgármester dönt.

**34. §**

A Közgyűlés ülésezésének időbeli korlátját, valamint azt az esetet szabályozza ez a rendelkezés, amikor az ülés elhúzódása miatt az elfogadott napirendek tárgyalására nem kerülhetett sor.

**35-36. §**

Az Mötv. 53. § (1) bekezdés d) pontja felhatalmazást ad arra, hogy az SZMSZ-ben kerüljenek meghatározásra az önkormányzati képviselőkre vonatkozó magatartási szabályok, az ülés rendjének fenntartása és az annak érdekében hozható intézkedések. A polgármester ülésvezetői jogkörébe tartozik a Közgyűlés ülésén a rendfenntartás és a testületi ülés méltóságának a megóvása. Ennek esetei és a polgármester által megtehető intézkedések kerülnek rögzítésre ezekben a §-okban.

**37-39. §**

Az Mötv. 33. §-a szerint a kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – csökkentheti, megvonhatja. A tervezet a bizottsági üléseken történő megjelenési, valamint a döntéshozatalban történő részvételi kötelezettségét megszegő bizottsági elnökkel, valamint bizottsági taggal szemben alkalmazza a tiszteletdíj csökkentését. A tervezet részletesen kifejti az ezzel kapcsolatos eljárást és döntéshozatali mechanizmust.

**40. §**

Az Mötv. 53. § (1) bekezdés d) pontjában foglalt felhatalmazás alapján az ülés rendjének fenntartása érdekében fennálló szabályt rögzít ez a rendelkezés.

**41. §**

Az Mötv. 50. §-a felsorolja azokat az ügyeket, amelyek eldöntéséhez minősített többség szükséges. E mellett felhatalmazást ad arra, hogy a SZMSZ-ben kerüljenek meghatározásra olyan ügyek, amelyek eldöntéséhez ilyen, az egyszerű szótöbbségnél nagyobb konszenzust igénylő szavazati arány szükséges. Ezek kerülnek felsorolásra ebben a §-ban.

**42. §**

Az Mötv. 48. § (1) bekezdésben foglalt általános szabály szerint a képviselő-testület döntéseit (határozat, rendelet) nyílt szavazással hozza. A tervezet – az Mötv. 48. § (2) bekezdésben foglalt felhatalmazás alapján – meghatározza a nyílt szavazás módját.

**43. §**

Az Mötv. 48. § (3) bekezdése felhatalmazást ad a testületnek arra, hogy a név szerinti szavazás módját meghatározza. A tervezet ennek megfelelően tartalmazza az erre vonatkozó eljárási szabályokat.

**44-45. §**

Az Mötv. 48. § (4) bekezdése lehetővé teszi titkos szavazás tartását mindazon esetekben, amelyekben a képviselő-testület zárt ülést tart, illetve zárt ülést rendelhet el. A tervezet az Mötv. fenti rendelkezése alapján meghatározza a titkos szavazás megtartásának eljárási szabályait, amely szerint az eljárás lebonyolítása továbbra is a jogi feladatokat ellátó bizottság képviselő tagjainak a feladata. A szabályozás a korábbiakhoz képest szabályozza azt is, hogy a szavazni a szavazás megkezdésétől számított 15 percen belül lehet. A szavazást lebonyolító bizottság elnöke a jogi feladatokat ellátó bizottság elnöke, és a tervezet egyértelműsíti, hogy a 9. §-ban foglalt alpolgármester-választásra a bizottság összetételének szabályait nem kell alkalmazni.

**46. §**

A titkos és a név szerint szavazás tartására irányuló kérelmek, kezdeményezések egyidejű beérkezésekor követendő szabály megalkotása ugyanúgy beletartozik a titkos és név szerinti szavazás módjának meghatározására vonatkozó törvényi felhatalmazás körébe. A név szerinti szavazás elsődlegességét előíró szabály összhangban van az önkormányzat nyilvános működése alapelvével.

**47-48. §**

A helyi önkormányzat képviselő-testülete határozatot hoz és rendeletet alkot. A döntésekre és azok kihirdetésére vonatkozó szabályokat tartalmazzák ezek a §-ok.

Az Mötv. 1. § 3. pontja értelmében a képviselő-testület kétféle határozatot hoz: normatív és egyedi határozatot. A jogalkotásról szóló 2010. évi CXXX. törvény (a továbbiakban: Jat.) 23. § (2) bekezdése adja meg a normatív határozat fogalmát: normatív határozatban szabályozhatja a helyi önkormányzat képviselő-testülete a saját és az általa irányított szervek tevékenységét és cselekvési programját, valamint az általa irányított szervek szervezetét és működését. Az Mötv. 51. § (6) bekezdése értelmében a normatív határozatokat a képviselő-testület hivatalos lapjában, vagy a helyben szokásos – a szervezeti és működési szabályzatban meghatározott – módon ki kell hirdetni.

Az Mötv. 51. § (2) bekezdése értelmében az önkormányzati rendeletet a képviselő-testület hivatalos lapjában vagy a helyben szokásos – a szervezeti és működési szabályzatban meghatározott – módon ki kell hirdetni.

Az Mötv. szerint a kihirdetett határozatokat és rendeleteket a saját honlappal rendelkező önkormányzat a honlapján is közzéteszi. A kihirdetésről a jegyző gondoskodik. A tervezet szabályai ezen rendelkezések mentén szabályoznak.

**49. §**

A jegyzőkönyv tartalmáról szóló rendelkezés az Mötv. 52. § (1) bekezdés n) pontjában foglaltakkal összhangban a jegyzőkönyvnek a kötelezőkön túli tartalmi elemeit sorolja fel.

**50. §**

Az Mötv. 57. § (1) bekezdése kimondja, a képviselő-testület szervezeti és működési szabályzatában határozza meg bizottságait, a bizottságok tagjainak számát. A tervezet alapján az eddigi 4 állandó bizottság továbbra is megmaradna.

**51-54. §**

Az Mötv. 57. § (1) bekezdése a bizottságok feladat- és hatáskörének meghatározását is a testületre hagyja, és az SZMSZ-ben rendeli szabályozni. A tervezet bizottságonként külön §-ban sorolja fel az ellátandó feladatokat, átruházott hatásköröket. A feladatok pedig feladatkörönként csoportosítva külön bekezdésekbe tagolva kerültek felsorolásra. A tervezet készítésekor hatályos jogszabályi rendelkezéseket áttekintve valamennyi bizottság feladat- és hatásköreinek felülvizsgálata megtörtént, a struktúra változásával együtt a feladat- és hatáskörök is átrendezésre kerültek.

Törvények egyes bizottságok kötelező létrehozásáról rendelkeznek. Az Mötv. 57. § (2) bekezdése előírja, hogy a képviselő-testület a kétezernél több lakosú településen pénzügyi bizottságot hoz létre. A fenti rendelkezés és az Mötv. 39. § (3) bekezdése alapján a vagyonnyilatkozatok vizsgálatát a szervezeti és működési szabályzatban meghatározott bizottság végzi, amely gondoskodik azok nyilvántartásáról, kezeléséről és őrzéséről. Az Mötv. 37. § (1) és (3) bekezdése alapján az SZMSZ-ben ki kell jelölni az összeférhetetlenséggel kapcsolatos feladatokat ellátó bizottságot is, amely az Mötv. 38. § (5) bekezdése alapján a méltatlansággal kapcsolatos feladatokat ellátó bizottság is.

A tervezet alapján valamennyi fentiekben foglalt feladatot a Gazdasági és Jogi Bizottság látja el.

A nemzeti köznevelésről szóló 2011. évi CXC. törvény 83. § (1) bekezdése alapján a három vagy annál több nevelési-oktatási intézményt fenntartó települési önkormányzat köznevelési ügyekkel foglalkozó bizottságot létesít és működtet. A tervezet alapján ezen kötelezően létrehozandó bizottság a Kulturális, Oktatási és Civil Bizottság.

**55-59. §**

Az Mötv. 57. § (1) bekezdése a bizottságok működésének alapvető szabályait is az SZMSZ-ben rendeli szabályozni.

Az Mötv. 60. §-a alapján a bizottság ülésének összehívására, működésére, nyilvánosságára, határozatképességére és határozathozatalára, döntésének végrehajtására, a bizottság tagjainak kizárására, a bizottság üléséről készített jegyzőkönyv tartalmára a képviselő-testületre vonatkozó szabályokat kell megfelelően alkalmazni. A tervezet ennek megfelelően a Közgyűlésnél nem vagy eltérően szabályozott kérdésekben határozza meg szabályait.

Meghatározásra kerültek a bizottság ülései vonatkozásában a helyettesítés rendje az ülést vezető személy tekintetében, a bizottságok üléseire kötelezően meghívandó személyek, szervezetek, az előterjesztésekkel kapcsolatos eltérő szabályok, továbbá az önszerveződő közösségek vezetői számára a tanácskozási jog biztosításának eljárási szabályai és a bizottsági határozatok írásba foglalásával, számozásával, megküldésével kapcsolatos rendelkezések.

**60. §**

A bizottságok közötti feladatmegosztás szabályozási autonómiája körében a tervezetben meghatározásra kerülnek a bizottságok közötti feladat- és hatásköri összeütközés kérdésében való döntésre vonatkozó szabályok.

**61. §**

A tervezet lehetővé teszi a bizottságok együttes ülését, az együttes döntés meghozatala érdekében. A tervezet a korábbi szabályozással összhangban rendezi ezt a kérdést.

**62. §**

Az Mötv. 57. § (3) bekezdése alapján a képviselő-testület egyes önkormányzati feladatok ellátásának időtartamára ideiglenes bizottságot hozhat létre. Ezek létrehozásának szabályait tartalmazza a tervezet.

**63-69. §**

A Közgyűlés az önkormányzati bizottságok körén belül létrehozta a szakmai bizottságok rendszerét, amely bizottság összetételére nem vonatkozik az Mötv. 58. § (1) bekezdésében meghatározott azon rendelkezés, amely szerint a bizottság tagjainak több mint a felét az önkormányzati képviselők közül kell választani.

A bizottsági struktúra átalakítása alapján az eddigi 2 szakmai bizottság helyett 4 szakmai bizottság jön létre, az önkormányzati feladatok hatékonyabb ellátása érdekében.

A tervezet meghatározza a bizottságok nevét és létszámát, létrehozásukra vonatkozó szabályokat. Meghatározásra kerülnek a szakmai bizottság általános feladatai: ezek a bizottságok szakmai állásfoglalásokat alakítanak ki, véleményező, javaslattevő testületek, önkormányzati hatáskör nem ruházható rájuk át, döntési jogosítvánnyal nem rendelkeznek. Végül bizottságonként is meghatározásra kerülnek a feladataik.

**70. §**

Az Mötv. 62. § (1) bekezdésében foglalt felhatalmazás alapján szabályozza a tervezet a településrészi önkormányzat létrehozásának módját, eljárását.

**71-74. §**

A Közgyűlésben dolgozó képviselők tevékenységük összehangolása céljából frakciót hozhatnak létre. Egy képviselőcsoport megalakításához öt képviselőre van szükség.

**75. §**

Az Mötv. 64. §-a értelmében a polgármester tisztségét főállásban vagy társadalmi megbízatásban látja el. Szombathelyen a polgármester megbízatását főállásban látja el, és ezt rögzíti a tervezet.

**76-77. §**

Az Mötv. 41. § (4) bekezdése alapján a képviselő-testület – a kizárólagos közgyűlési hatáskörök kivételével – hatásköreit átruházhatja többek között a polgármesterre. A tervezet tartalmazza mindazokat a polgármesterre átruházott hatásköröket, amik nem kerültek egyéb ágazati önkormányzati rendeletekben szabályozásra, továbbá a polgármester átruházott hatáskörben hozott intézkedéseiről szóló kötelező tájékoztatását.

**78. §**

Az Mötv. 75. § (1) bekezdése alapján az alpolgármesteri tisztség főállásban is ellátható. A tervezet rögzíti, hogy a három alpolgármester főállásban látja el feladatát.

**79. §**

Az Mötv. 74. § (2) bekezdése értelmében az alpolgármesterek a polgármester irányításával látják el feladataikat, több alpolgármester esetén a polgármester bízza meg általános helyettesét. A tervezet e jogszabályi rendelkezések alapján utal rá, hogy az alpolgármesterek közötti munkamegosztásra, az általános helyettes kijelölésére és a helyettesítés rendjére vonatkozóan a polgármester egy belső utasításban határoz meg rendelkezéseket.

**80-83. §**

Az Mötv. 36. §-a sorolja fel mindazokat a tisztségeket, amelyeket az önkormányzati képviselő, valamint a képviselő-testület bizottságának nem képviselő tagja nem tölthet be, a 37. §-a szabályozza az összeférhetetlenségi eljárást, a 38. §-a pedig a méltatlansággal kapcsolatos szabályokat. A bizottságok feladat- és hatáskörének, működésük alapvető szabályainak meghatározása körében a tervezet az elmúlt több mint egy évtized gyakorlati tapasztalatai alapján kialakított eljárási rendet tartalmazza az összeférhetetlenségre és a méltatlanságra vonatkozó eljárás lebonyolításával összefüggésben.

**84-86. §**

Az Mötv. 39. §-a rendelkezik az önkormányzati képviselők vagyonnyilatkozat-tételi eljárására vonatkozó szabályokról. A tervezet az eljárásrendjét a megelőző időszak szabályozásával összhangban határozza meg.

**87. §**

Az Mötv. 34. §-a értelmében a képviselő-testület a települési képviselők közül tanácsnokot választhat. A tanácsnok felügyeli a képviselő-testület által meghatározott önkormányzati feladatkörök ellátását. A tervezet 4 tanácsnok megválasztását teszi lehetővé, a meghatározott területek felügyeletének ellátására.

**88. §**

Az Mötv. 81-82. §-ai tartalmaznak rendelkezéseket a jegyzőre és az aljegyzőre. A 82. § (3) bekezdése ezen belül felhatalmazást ad arra, hogy a jegyzői és az aljegyzői tisztség egyidejű betöltetlensége, illetve tartós akadályoztatásuk esetére – legfeljebb 6 hónap időtartamra – az SZMSZ rendelkezzen a jegyzői feladatok ellátásának módjáról. A tervezet ennek megfelelő szabályt tartalmaz.

**89. §**

Az Mötv. 84. § (1) bekezdése szerint a helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt hoz létre. A 67. § (1) bekezdés d) pontja pedig kimondja, a polgármester a jegyző javaslatára előterjesztést nyújt be a képviselő-testületnek a hivatal létszámának, munkarendjének, valamint ügyfélfogadási rendjének meghatározására. A tervezetben e felhatalmazás alapján a polgármester – a jegyző javaslatára – mind a munkarend, mind az ügyfélfogadási rend tekintetében az eddigiek változatlanul hagyását indítványozza.

A közszolgálati tisztviselőkről szóló 2011. évi CXCIX. törvény 239. § (2) bekezdésében biztosított a lehetőség arra, hogy a képviselő-testület önkormányzati főtanácsadói, önkormányzati tanácsadói munkaköröket hozzon létre a hivatalban a képviselő-testület és bizottságai döntésének előkészítéséhez, illetve a polgármester tevékenységéhez közvetlenül kapcsolódó feladatok ellátására. A tervezet összesen 3 önkormányzati főtanácsadói és tanácsadói munkakört tartalmaz, a munkakörök megnevezésével.

**90. §**

Az Mötv. 54. §-a szerint a képviselő-testület évente legalább egyszer előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatokat tehetnek. A tervezet tartalmazza a közmeghallgatás időpontjának meghatározásával és az arról szóló tájékoztatással kapcsolatos szabályokat.

**91-92. §**

Az Mötv. 53. § (3) bekezdése alapján az SZMSZ-ben kell meghatározni azoknak a fórumoknak a rendjét, amelyek a lakosság, az egyesületek közvetlen tájékoztatását, a fontosabb döntések előkészítésébe való bevonását szolgálják. A korábbi szabályozással megegyezően a tervezet e fórumok két formáját különbözteti meg: a városi gyűlést és a városrészi tanácskozást, továbbá tartalmazza ezek szabályait.

**93-95. §**

A képviselő-testület döntéseinek előkészítése érdekében a tervezetben megjelölt két érdekegyeztető fórumot és a Civil Fórumot működteti.

**96. §**

A nemzetiségek jogairól szóló 2011. évi CLXXIX. törvény 10. § (6) bekezdése alapján a helyi önkormányzat szervezeti és működési szabályzatában kell szabályozni a helyi önkormányzat képviselő-testülete feladatait a településen működő nemzetiségi önkormányzattal, nemzetiségi egyesülettel történő együttműködés során. A tervezet utal arra, hogy – a korábbiakhoz hasonlóan – az Önkormányzat a települési nemzetiségi önkormányzatokkal kötött és évente felülvizsgált megállapodások útján biztosítja az együttműködést, amelynek kereteit a tervezet meghatározza.

**97. §**

A záró rendelkezések első §-a a mellékletek szerinti szabályozási tartalom megjelölésével hivatkozik a mellékletekre.

**98. §**

A 10. melléklet 2025. január 1-től az 1. melléklet helyébe lép a szervezeti változásokra tekintettel.

A SZOVA NZrt. Bérleménykezelési Osztályának dolgozói a munkájukat a Polgármesteri Hivatalon belül létrehozott új irodán fogják folytatni 2025. január 1. napjától a Közgyűlés szeptemberi ülésen hozott 217/2024. (IX.26.) Kgy. sz. határozata alapján. A Bérleménykezelési Iroda az Egészségügyi és Közszolgálati Osztályon belül kezdi meg a működését.

**99. §**

A 11. melléklet 2025. április 1-től az 1. melléklet helyébe lép a szervezeti változásokra tekintettel.

A Polgármesteri Hivatal Hatósági Osztályhoz tartozó Közterület-felügyelet az elmúlt időszakban a térfigyelő ügyeleti szolgálaton, a gépkocsizó reagáló és a közterületi járőrszolgálaton keresztül rendkívül sokoldalú, rendészeti, ellenőrzési, vagyonvédelmi és biztosítási jellegű tevékenységet végzett. A Közterület-felügyelet továbbá magába foglalja a mezőőri szolgálat és az ebrendészeti szolgálat által ellátott feladatokat is. Ez a komplex feladatellátás a szervezeti egység elnevezésében is megjelenik.

Az Mötv. 17. § (1) bekezdése alapján a települési önkormányzat a helyi közbiztonságról, vagyonának, más értékének védelméről kényszerítő eszköz alkalmazására törvény alapján jogosult szervezet létrehozásával is gondoskodhat. Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény (Erfesz.) 3. § (1)-(2) bekezdése alapján önkormányzati rendészeti szerv a polgármesteri hivatal ezen feladat ellátása érdekében belső szervezeti egységként is létrehozható, és ennek tagjaként foglalkoztatható többek között a közterület-felügyelő és a mezőőr is.

Az önkormányzati rendészeti szervek elnevezése más megyei jogú városokban és fővárosi kerületekben is az „Önkormányzati Rendészet” illetve a „Városrendészet” elnevezést használják (pl. Győri Városrendészet, Kecskeméti Városrendészet, Miskolci Önkormányzati Rendészet, Eger Önkormányzati Rendészeti Csoport, Érd Városrendészeti Osztály, Újpesti Önkormányzati Rendészet, Hegyvidéki Rendészet, Zuglói Önkormányzati Rendészet).

Fentiek alapján a Polgármesteri Hivatal „Közterület-felügyelet” belső szervezeti egységének „Városrendészet” elnevezésre történő módosítását tartalmazza a rendelet.

**100. §**

A hatályon kívül helyező rendelkezéseket tartalmazza. A korábbi SZMSZ hatályon kívül helyezése a párhuzamos szabályozás elkerülése érdekében szükséges.

**101. §**

Az SZMSZ hatályba lépését határozza meg, amelyre 3 lépcsőben kerül sor.

Tekintettel arra, hogy az ülés további napirendjeinek megtárgyalásához már az új SZMSZ szabályai szerint szükséges működni, ezért – miután a szabályozás célja másként nem érhető el – a Jat. 7. § (2) bekezdése alapján a jogszabály hatálybalépésének napja a kihirdetés napja is lehet, ebben az esetben a hatálybalépés időpontját órában kell meghatározni, mely nem előzheti meg a kihirdetés időpontját. A hatályba lépés pontos időpontjára vonatkozó javaslat az ülésen, a szavazást megelőzően kerül megtételre.

A későbbi időpontokban hatályba lépő rendelkezéseket a Polgármesteri Hivatal szervezeti felépítésének 2025. január 1-i és 2025. április 1-jei hatályú változásai indokolják.

**1. melléklet**

Az Mötv. 67. § (1) bekezdés d) pontja alapján a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának meghatározására. A tervezetben e felhatalmazás alapján a polgármester – a jegyző javaslatának figyelembevételével – a mellékletben foglalt szervezeti felépítést indítványozza. A Polgármesteri Hivatal szervezeti felépítését bemutató ábráját e melléklet tartalmazza.

**2. melléklet**

A kormányzati funkciók, államháztartási szakfeladatok és szakágazatok osztályozási rendjéről szóló 68/2013. (XII.29.) NGM rendelet 7. § (1) bekezdése előírja, hogy a költségvetési szerv az ellátott közfeladatok szakmai költségeit és bevételeit a rendeletben meghatározott esetekben szakfeladatonkénti bontásban számolja el. Ugyanezen rendelet 9. §-a a 7. §-t a helyi önkormányzat közfeladatai és egyéb tevékenységei elszámolására is alkalmazni rendeli. Erre tekintettel e melléklet az Önkormányzat kormányzati funkciórendjét tartalmazza.

**3. melléklet**

Az Mötv. 10. § (1) bekezdése értelmében a helyi önkormányzat ellátja a törvényben meghatározott kötelező és az általa önként vállalt feladat- és hatásköröket. A (2) bekezdés pedig kimondja, a helyi önkormányzat – a képviselő-testület vagy a helyi népszavazás döntésével – önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az Önkormányzat által önként vállalt feladatok listája a tervezet mellékletében szerepel.

**4-6. melléklet**

Az Mötv. 41. § (4) bekezdése, valamint 53. § (1) bekezdés b) pontja alapján a képviselő-testület a polgármesterre, a bizottságokra és a jegyzőre is átruházhatja hatásköreit – a kizárólagos közgyűlési hatáskörök kivételével. A tervezet mellékleteiben kerülnek felsorolásra az egyes önkormányzati rendeletekben a polgármesterre, a bizottságokra és a jegyzőre átruházott hatáskörök.

**7. melléklet**

Az Mötv. 59. § (2) bekezdése alapján a bizottsági állásfoglalás mellett benyújtható előterjesztések köre és a bizottságok számára önkormányzati rendeletekben meghatározott egyéb hatáskörök a tervezet mellékletében kerülnek felsorolásra.

**8-9. melléklet**

Az Alaptörvény 32. cikk (1) bekezdés i) pontja értelmében a helyi önkormányzat a helyi közügyek intézése körében törvény keretei között önkormányzati jelképeket alkothat, amelyek közül a polgármesteri címer ábrája és a Szent Márton zászló leírása a tervezet mellékleteit képezik.

**10-11. melléklet**

Az SZMSZ később hatályba lépő mellékletei tartalmazzák a Polgármesteri Hivatal új szervezeti felépítését, amely két lépésben, 2025. január 1. napjával és 2025. április 1. napjával kerülne bevezetésre. A Hivatal felépítésének módosítására a hatékonyabb működését mozdítja elő.